Հակառակ իր ունեցած ազդեցութեանց գծով յառաջացող մտահոգութեանց (յատկապէս` ներընտանեկան յարաբերութեանց «պաղեցման» իմաստով, երբ ընտանիքի իւրաքանչիւր անդամ ժամերով կը կլանուի համացանցի ոլորտներուն մէջ…), համացանցը նաեւ ունի առաւելութիւններ, որոնցմէ ամէնէն հիմնականը աղբիւրագիտական ելեկտրոնային համայնագիտարան ըլլալն է: Փաստօրէն, պատմագէտ-փիլիսոփայ, արուեստագէտ, մտաւորական եզակի հայուհի` փրոֆ. Սեդա Պարսումեան-Տատոյեանի հետ ունեցած մեր հարցազրոյցէն առաջ թէ ետք, իր մասին կատարած մեր պրպտումները եկան ամբողջացնելու այս մտաւորական հայուհիին մասին մեր տեղեկութիւնները: Կարծէք` երկրորդ ու միակողմանի հարցազրոյց կատարած ըլլայինք, երբ ելեկտրոնային իւրաքանչիւր պրպտումի մէջ նորանոր տեղեկութիւններ կը նկատէինք անոր իրագործումներուն մասին: